Hosta
Hosta er en slægt af flerårige urter med kort, forveddet jordstængel og næringsfyldte rødder tilhørende aspargesfamilien. Der er ca. 40 arter udbredt i Kina, Korea og Japan.
Bladene er grundstillede og er ved basis udstyret med en tydelig stilk. Bladpladen, der har buede bladnerver, er lancet- eller hjerteformet. Blomsterne er hvide eller lyslilla og sidder i en klase for enden af et bladløst skaft. De seks blosterblade er sammenvokset til et rør, der udvides mod mundingen, og de seks støvblade er fæstnet inde i røret.
Flere arter har været populære haveplanter, især i herregårds- og bondehaver.